બંધ પાંપણની પાછળ સ્મરણોની હારમાળા ચાલુ હતી એ જ વખતે એમનો મોબાઇલ રણક્યો અને શેઠ જે ભોગવી રહ્યા હતા એ મંજુનું સ્મરણરૂપ સાંનિધ્ય ઝૂંટવાઇ ગયું. મોબાઇલના સ્ક્રીન ઉપર મિત્ર જીવણભાઇનું નામ જોઇને એ મનોમન ગાળ બબડ્યા અને ફોન કાપી નાખ્યો. આ મૂરખ જોડે પછી શાંતિથી વાત કરીશ. એમણે તિજોરીની ચાવી હાથમાં લીધી અને વજનદાર બારણું ખોલ્યું. બ્લેક એન્ડ વ્હાઇટ ફોટોગ્રાફ્સનું આલ્બમ બહાર કાઢ્યું.